CELEX: 32020D1355
Language: el
Date: 2020-09-25 00:00:00
Title: Εκτελεστική απόφαση (ΕΕ) 2020/1355 του Συμβουλίου της 25ης Σεπτεμβρίου 2020 σχετικά με τη χορήγηση προσωρινής στήριξης στη Ρουμανία, στο πλαίσιο του κανονισμού (ΕΕ) 2020/672, για τον μετριασμό των κινδύνων ανεργίας στην κατάσταση έκτακτης ανάγκης λόγω της επιδημικής έκρηξης της COVID-19

29.9.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 314/55
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/1355 ΤΟΥ ΣΥΜΒΟΥΛΙΟΥ
         της 25ης Σεπτεμβρίου 2020
         σχετικά με τη χορήγηση προσωρινής στήριξης στη Ρουμανία, στο πλαίσιο του κανονισμού (ΕΕ) 2020/672, για τον μετριασμό των κινδύνων ανεργίας στην κατάσταση έκτακτης ανάγκης λόγω της επιδημικής έκρηξης της COVID-19
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2020/672 του Συμβουλίου, της 19ης Μαΐου 2020, σχετικά με τη θέσπιση ευρωπαϊκού μέσου προσωρινής στήριξης για τον μετριασμό των κινδύνων ανεργίας σε κατάσταση έκτακτης ανάγκης (SURE) λόγω της επιδημικής έκρηξης της COVID-19 (1), και ιδίως το άρθρο 6 παράγραφος 1,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Στις 7 Αυγούστου 2020 η Ρουμανία ζήτησε χρηματοδοτική συνδρομή από την Ένωση, με σκοπό να συμπληρώσει τις εθνικές της προσπάθειες για την αντιμετώπιση του αντικτύπου της έξαρσης της νόσου COVID-19 και να ανταποκριθεί στις κοινωνικοοικονομικές συνέπειες της επιδημικής έκρηξης για τους εργαζομένους και τους αυτοαπασχολουμένους.
                  
               
                     (2)
                  
                  
                     Η επιδημική έκρηξη της COVID-19 και τα έκτακτα μέτρα που εφάρμοσε η Ρουμανία για να περιορίσει την επιδημική έκρηξη και τον κοινωνικοοικονομικό της αντίκτυπο, καθώς και τις επιπτώσεις της στην υγεία, αναμένεται να έχουν δραματικές επιπτώσεις στα δημόσια οικονομικά. Σύμφωνα με τις εαρινές προβλέψεις της Επιτροπής του 2020, η Ρουμανία αναμενόταν να έχει έλλειμμα γενικής κυβέρνησης και χρέος 9,2 % και 46,2 % του ακαθάριστου εγχώριου προϊόντος (ΑΕΠ), αντίστοιχα, έως τα τέλη του 2020. Σύμφωνα με τις θερινές ενδιάμεσες προβλέψεις της Επιτροπής του 2020, το ΑΕΠ της Ρουμανίας προβλέπεται να μειωθεί κατά 6,0 % το 2020.
                  
               
                     (3)
                  
                  
                     Η επιδημική έκρηξη της COVID-19 έχει ακινητοποιήσει σημαντικό μέρος του εργατικού δυναμικού στη Ρουμανία. Αυτό οδήγησε σε αιφνίδια και σοβαρή αύξηση των δημόσιων δαπανών στη Ρουμανία σε σχέση με συστήματα μειωμένου ωραρίου εργασίας και παρόμοια μέτρα, καθώς και μέτρα που αφορούν την υγεία, όπως αναλύεται στις αιτιολογικές σκέψεις 4 έως 11.
                  
               
                     (4)
                  
                  
                     Στο «έκτακτο κυβερνητικό διάταγμα 30/2020» (2), το οποίο αναφέρεται στο αίτημα της Ρουμανίας της 7ης Αυγούστου 2020, προβλέπεται επίδομα για μισθωτούς που απασχολούνται από εργοδότες που μειώνουν ή προσωρινά διακόπτουν τη δραστηριότητά τους λόγω των επιπτώσεων της επιδημικής έκρηξης της COVID-19. Το επίδομα ανέρχεται κατ’ ανώτατο όριο σε 75 % του βασικού μισθού των εν λόγω μισθωτών (αλλά δεν υπερβαίνει το 75 % του μέσου ακαθάριστου μισθού στην οικονομία) κατά τη διάρκεια της κατάστασης έκτακτης ανάγκης.
                  
               
                     (5)
                  
                  
                     Με το «έκτακτο κυβερνητικό διάταγμα 92/2020» (3), το οποίο αναφέρεται στο αίτημα της Ρουμανίας της 7ης Αυγούστου 2020, θεσπίστηκε επίδομα για άτομα που η σύμβαση εργασίας τους ανεστάλη για τουλάχιστον 15 ημέρες κατά τη διάρκεια της κατάστασης έκτακτης ανάγκης ή συναγερμού, υπό την προϋπόθεση διατήρησης της εργασιακής σχέσης τους έως την 31η Δεκεμβρίου 2020. Το επίδομα ανέρχεται σε 41,5 % του ακαθάριστου βασικού μισθού των εν λόγω εργαζομένων (αλλά δεν υπερβαίνει το 41,5 % του μέσου ακαθάριστου μισθού στην οικονομία).
                  
               
                     (6)
                  
                  
                     Με το «έκτακτο κυβερνητικό διάταγμα 132/2020» (4) θεσπίστηκε σύστημα μειωμένου ωραρίου εργασίας, στο πλαίσιο του οποίου, σε περίπτωση προσωρινής μείωσης της δραστηριότητας λόγω της κατάστασης έκτακτης ανάγκης ή συναγερμού, ο εργοδότης έχει τη δυνατότητα να μειώσει έως 50 % το ωράριο εργασίας των μισθωτών. Κατά την περίοδο μείωσης του ωραρίου εργασίας, οι μισθωτοί επωφελούνται από αποζημίωση που ανέρχεται σε 75 % της διαφοράς μεταξύ του ακαθάριστου μισθού για κανονικό ωράριο εργασίας και του πραγματικού μισθού τους.
                  
               
                     (7)
                  
                  
                     Για τους αυτοαπασχολουμένους και τους ασκούντες ελεύθερα επαγγέλματα, θεσπίστηκαν δύο μέτρα. Για τα άτομα που διέκοψαν πλήρως την εργασία τους λόγω των επιπτώσεων της επιδημικής έκρηξης της COVID-19, το κράτος παρέχει επίδομα που ανέρχεται σε 75 % του μέσου ακαθάριστου μισθού (5). Για τα άτομα που μείωσαν το ωράριο εργασίας τους, το κράτος παρέχει επίδομα έως 41,5 % του μέσου ακαθάριστου μισθού.
                  
               
                     (8)
                  
                  
                     Για τους ημερομίσθιους εργαζομένους που διακόπτουν την εργασία τους ως αποτέλεσμα της αναστολής επιχειρηματικών δραστηριοτήτων λόγω των επιπτώσεων της επιδημικής έκρηξης της COVID-19, οι αρχές θέσπισαν μέτρο που παρέχει επίδομα στήριξης το οποίο ανέρχεται σε 35 % της οφειλόμενης αποζημίωσης ανά ημέρα εργασίας, για μέγιστο διάστημα τριών μηνών.
                  
               
                     (9)
                  
                  
                     Στο «έκτακτο κυβερνητικό διάταγμα 11/2020» (6), το οποίο αναφέρεται στο αίτημα της Ρουμανίας της 7ης Αυγούστου 2020, προβλέπεται επίδομα πρόσθετης εργασίας για το προσωπικό των ειδικών δομών του εθνικού ινστιτούτου δημόσιας υγείας και των διευθύνσεων δημόσιας υγείας της χώρας και/ή της διεύθυνσης δημόσιας υγείας του Βουκουρεστίου που πραγματοποιούν τον συντονισμό και την υλοποίηση των μέτρων πρόληψης και περιορισμού εκδηλώσεων που κηρύσσονται κατάσταση έκτακτης ανάγκης για τη δημόσια υγεία σε διεθνές επίπεδο από την ΠΟΥ λόγω των περιστατικών λοίμωξης από COVID-19. Το μέτρο παρέχει επίδομα που αντιστοιχεί σε 75 % του βασικού μισθού για ώρες εργασίας εντός του κανονικού ωραρίου εργασίας και σε 100 % του βασικού μισθού για ώρες εργασίας κατά τα σαββατοκύριακα, τις επίσημες αργίες και άλλες ημέρες που δεν θεωρούνται εργάσιμες. Το εν λόγω μέτρο μπορεί να θεωρηθεί ως μέτρο που αφορά την υγεία, όπως αναφέρεται στον κανονισμό (ΕΕ) 2020/672.
                  
               
                     (10)
                  
                  
                     Για εργαζομένους στο εθνικό σύστημα άμυνας, σε σωφρονιστικά καταστήματα, μονάδες δημόσιας υγείας και άλλες κατηγορίες που καθορίζονται σε υπουργικά διατάγματα, οι αρχές προέβλεψαν επίδομα φροντίδας τέκνων. Το επίδομα χορηγείται υπό την προϋπόθεση ότι ο έτερος γονέας δεν επωφελείται από εναλλακτικά δικαιώματα που παρέχουν ημέρες άδειας σε γονείς για την επίβλεψη των παιδιών σε περίπτωση της προσωρινής αναστολής της λειτουργίας των εκπαιδευτικών μονάδων. Το εν λόγω μέτρο μπορεί να θεωρηθεί ως παρόμοιο μέτρο με τα συστήματα μειωμένου ωραρίου εργασίας, όπως αναφέρεται στον κανονισμό (ΕΕ) 2020/672, καθώς παρέχει εισοδηματική στήριξη σε μισθωτούς, η οποία θα συμβάλει στην κάλυψη του κόστους φροντίδας παιδιών κατά τη διακοπή λειτουργίας των σχολείων και, ως εκ τούτου, θα βοηθήσει τους γονείς να συνεχίσουν να εργάζονται, με αποτέλεσμα να μην τίθεται σε κίνδυνο η εργασιακή σχέση.
                  
               
                     (11)
                  
                  
                     Τέλος, με τον «νόμο 56/2020» (7), ο οποίος αναφέρεται στο αίτημα της Ρουμανίας της 7ης Αυγούστου 2020, θεσπίζεται επίδομα για καταστάσεις ιδιαίτερου κινδύνου, η οποία δεν υπερβαίνει το 30 % του μισθού του ιατρικού προσωπικού που συμμετέχει στις ιατρικές ενέργειες για την καταπολέμηση της νόσου COVID-19.
                  
               
                     (12)
                  
                  
                     Η Ρουμανία πληροί τις προϋποθέσεις που προβλέπονται στο άρθρο 3 του κανονισμού (ΕΕ) 2020/672 προκειμένου να ζητήσει χρηματοδοτική συνδρομή. Η Ρουμανία υπέβαλε στην Επιτροπή κατάλληλα αποδεικτικά στοιχεία, σύμφωνα με τα οποία οι πραγματικές και οι προβλεπόμενες δημόσιες δαπάνες αυξήθηκαν κατά 4 370 779 006 EUR από την 1η Φεβρουαρίου 2020, λόγω της αύξησης των ποσών που σχετίζονται άμεσα με τα τεχνικά επιδόματα ανεργίας για μισθωτούς και άλλες κατηγορίες εργαζομένων, με επίδομα για την επαναφορά μισθωτών και άλλων κατηγοριών εργαζομένων, με επικείμενο σύστημα μειωμένου ωραρίου εργασίας, με επίδομα στήριξης σε ημερομίσθιους εργαζόμενους και με επίδομα φροντίδας τέκνων για συγκεκριμένο προσωπικό. Πρόκειται για αιφνίδια και σοβαρή αύξηση, δεδομένου ότι σχετίζεται με νέα μέτρα που καλύπτουν σημαντικό ποσοστό των επιχειρήσεων και του εργατικού δυναμικού στη Ρουμανία. Η Ρουμανία σκοπεύει να καλύψει τη χρηματοδότηση 271 534 419 EUR του ποσού των αυξημένων δαπανών μέσω ενωσιακών κονδυλίων.
                  
               
                     (13)
                  
                  
                     Η Επιτροπή ζήτησε τη γνώμη της Ρουμανίας και εξακρίβωσε την αιφνίδια και σοβαρή αύξηση των πραγματικών και των προβλεπόμενων δημόσιων δαπανών που συνδέονται άμεσα με τα συστήματα μειωμένου ωραρίου εργασίας και παρόμοια μέτρα, καθώς και την εφαρμογή μέτρων σχετικών με την υγεία στο πλαίσιο της επιδημικής έκρηξης της COVID-19, που αναφέρεται στο αίτημα της 7ης Αυγούστου 2020, σύμφωνα με το άρθρο 6 του κανονισμού (ΕΕ) 2020/672.
                  
               
                     (14)
                  
                  
                     Ως εκ τούτου, θα πρέπει να παρασχεθεί χρηματοδοτική συνδρομή, ώστε να βοηθηθεί η Ρουμανία να αντιμετωπίσει τις κοινωνικοοικονομικές επιπτώσεις της σοβαρής διαταραχής της οικονομικής δραστηριότητας που προκάλεσε η επιδημική έκρηξη της COVID-19. Η Επιτροπή θα πρέπει να λάβει τις αποφάσεις σχετικά με τη ληκτότητα, το ύψος και την αποδέσμευση των δόσεων και τμηματικών εκταμιεύσεων σε στενή συνεργασία με τις εθνικές αρχές.
                  
               
                     (15)
                  
                  
                     Η παρούσα απόφαση δεν προδικάζει την έκβαση τυχόν διαδικασιών οι οποίες αφορούν τις στρεβλώσεις της λειτουργίας της εσωτερικής αγοράς και ενδέχεται να κινηθούν, ιδίως βάσει των άρθρων 107 και 108 της Συνθήκης. Δεν απαλλάσσει τα κράτη μέλη από την υποχρέωση να κοινοποιούν στην Επιτροπή, βάσει του άρθρου 108 της Συνθήκης, τις τυχόν χορηγούμενες κρατικές ενισχύσεις.
                  
               
                     (16)
                  
                  
                     Η Ρουμανία θα πρέπει να ενημερώνει τακτικά την Επιτροπή σχετικά με την εκτέλεση των προβλεπόμενων δημόσιων δαπανών, προκειμένου να είναι σε θέση η Επιτροπή να αξιολογεί τον βαθμό στον οποίο η Ρουμανία έχει εκτελέσει τις εν λόγω δαπάνες.
                  
               
                     (17)
                  
                  
                     Η απόφαση παροχής χρηματοδοτικής συνδρομής λήφθηκε λαμβανομένων υπόψη των υφιστάμενων και αναμενόμενων αναγκών της Ρουμανίας, καθώς και των αιτημάτων για χρηματοδοτική συνδρομή δυνάμει του κανονισμού (ΕΕ) 2020/672 που έχουν ήδη υποβληθεί ή προβλέπεται να υποβληθούν από άλλα κράτη μέλη, και παράλληλα με εφαρμογή των αρχών της ίσης μεταχείρισης, της αλληλεγγύης, της αναλογικότητας και της διαφάνειας,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η Ρουμανία πληροί τις προϋποθέσεις που προβλέπονται στο άρθρο 3 του κανονισμού (ΕΕ) 2020/672.
         
         
            Άρθρο 2
            
               1.   Η Ένωση θέτει στη διάθεση της Ρουμανίας δάνειο ανώτατου ύψους 4 099 244 587 EUR. Το δάνειο έχει μέγιστη μέση ληκτότητα 15 ετών.
            
            
               2.   Η περίοδος διαθεσιμότητας της χρηματοδοτικής συνδρομής που χορηγείται με την παρούσα απόφαση είναι 18 μήνες, αρχής γενομένης από την πρώτη ημέρα μετά την παραγωγή αποτελεσμάτων της παρούσας απόφασης.
            
            
               3.   Η Επιτροπή θέτει την ενωσιακή χρηματοδοτική συνδρομή στη διάθεση της Ρουμανίας σε οκτώ δόσεις κατ’ ανώτατο όριο. Μία δόση δύναται να εκταμιευθεί σε ένα ή περισσότερα τμήματα. Η ληκτότητα των τμηματικών εκταμιεύσεων της πρώτης δόσης δύναται να είναι μεγαλύτερη από τη μέγιστη μέση ληκτότητα που αναφέρεται στην παράγραφο 1. Στις περιπτώσεις αυτές, οι προθεσμίες λήξης των περαιτέρω τμηματικών εκταμιεύσεων καθορίζονται κατά τρόπον ώστε να τηρείται η μέγιστη μέση ληκτότητα που αναφέρεται στην παράγραφο 1, όταν θα έχει ολοκληρωθεί η εκταμίευση όλων των δόσεων.
            
            
               4.   Η πρώτη δόση αποδεσμεύεται υπό την προϋπόθεση της έναρξης ισχύος της δανειακής συμφωνίας που προβλέπεται στο άρθρο 8 παράγραφος 2 του κανονισμού (ΕΕ) 2020/672.
            
            
               5.   Η Ρουμανία καταβάλλει το κόστος της χρηματοδότησης της Ένωσης που αναφέρεται στο άρθρο 4 του κανονισμού (ΕΕ) 2020/672 για κάθε δόση, συν τα τυχόν τέλη, έξοδα και δαπάνες της Ένωσης που προκύπτουν από χρηματοδότηση σχετιζόμενη με το δάνειο που χορηγήθηκε δυνάμει της παραγράφου 1 του παρόντος άρθρου.
            
            
               6.   Η Επιτροπή αποφασίζει για το ύψος και την αποδέσμευση των δόσεων, καθώς και για το ύψος των τμηματικών εκταμιεύσεων.
            
         
         
            Άρθρο 3
            Η Ρουμανία μπορεί να χρηματοδοτήσει τα ακόλουθα μέτρα:
            
                        α)
                     
                     
                        το τεχνικό επίδομα ανεργίας σε μισθωτούς που απασχολούνται από εργοδότες που μειώνουν ή προσωρινά διακόπτουν τη δραστηριότητά τους, όπως προβλέπεται στο «έκτακτο κυβερνητικό διάταγμα 30/2020», άρθρο ΧΙ,
                     
                  
                        β)
                     
                     
                        το επίδομα που ισχύει για άτομα που η σύμβαση εργασίας τους ανεστάλη, όπως προβλέπεται στο «έκτακτο κυβερνητικό διάταγμα 92/2020», άρθρο Ι,
                     
                  
                        γ)
                     
                     
                        το σύστημα μειωμένου ωραρίου εργασίας, όπως προβλέπεται στο «έκτακτο κυβερνητικό διάταγμα 132/2020», άρθρο 1,
                     
                  
                        δ)
                     
                     
                        το επίδομα που είναι παρόμοιο με αυτό που αναφέρεται στο στοιχείο α) για άλλες κατηγορίες εργαζομένων, συμπεριλαμβανομένων των αυτοαπασχολουμένων και των ασκούντων ελεύθερα επαγγέλματα, όπως προβλέπεται στο «έκτακτο κυβερνητικό διάταγμα 30/2020», άρθρο XV,
                     
                  
                        ε)
                     
                     
                        το επίδομα που προβλέπεται στον «νόμο αριθ. 6/2020 για τον κρατικό προϋπολογισμό κοινωνικής ασφάλισης του 2020» για άλλες κατηγορίες εργαζομένων, συμπεριλαμβανομένων των αυτοαπασχολουμένων και των ασκούντων ελεύθερα επαγγέλματα, όπως προβλέπεται στο «έκτακτο κυβερνητικό διάταγμα 132/2020», άρθρο 3,
                     
                  
                        στ)
                     
                     
                        το επίδομα στήριξης σε ημερομίσθιους εργαζόμενους, όπως προβλέπεται στο «έκτακτο κυβερνητικό διάταγμα 132/2020», άρθρο 4,
                     
                  
                        ζ)
                     
                     
                        το επίδομα πρόσθετης εργασίας για το προσωπικό των ειδικών δομών του εθνικού ινστιτούτου δημόσιας υγείας και των διευθύνσεων δημόσιας υγείας της χώρας και/ή της διεύθυνσης δημόσιας υγείας του Βουκουρεστίου, όπως προβλέπεται στο «έκτακτο κυβερνητικό διάταγμα 11/2020», άρθρο 8 παράγραφος 6,
                     
                  
                        η)
                     
                     
                        το επίδομα φροντίδας τέκνων που χορηγείται στους εργαζόμενους στο εθνικό σύστημα άμυνας, σε σωφρονιστικά καταστήματα, μονάδες δημόσιας υγείας και άλλες κατηγορίες που καθορίζονται σε υπουργικά διατάγματα, όπως προβλέπεται στο «έκτακτο κυβερνητικό διάταγμα 30/2020», άρθρο Ι παράγραφος 6,
                     
                  
                        θ)
                     
                     
                        το επίδομα για καταστάσεις ιδιαίτερου κινδύνου που χορηγείται ως αναγνώριση της προσφοράς του ιατρικού προσωπικού, όπως προβλέπεται στον «νόμο αριθ. 56/2020», άρθρο 7.
                     
                  
         
            Άρθρο 4
            Η Ρουμανία ενημερώνει την Επιτροπή έως τις 30 Μαρτίου 2021, και εν συνεχεία κάθε έξι μήνες, σχετικά με την εκτέλεση των προβλεπόμενων δημόσιων δαπανών, έως ότου εκτελεστούν πλήρως οι εν λόγω προβλεπόμενες δημόσιες δαπάνες.
         
         
            Άρθρο 5
            Η παρούσα απόφαση απευθύνεται στη Ρουμανία.
            Η παρούσα απόφαση παράγει αποτελέσματα από την ημερομηνία της κοινοποίησής της στον αποδέκτη.
         
         
            Άρθρο 6
            Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 25 Σεπτεμβρίου 2020.
            
               
                  Για το Συμβούλιο
               
               
                  Ο Πρόεδρος
               
               M. ROTH
            
         
         
            (1)  ΕΕ L 159 της 20.5.2020, σ. 1.
         
            (2)  Δημοσιεύθηκε στην Επίσημη Εφημερίδα της Ρουμανίας αριθ. 231 της 21ης Μαρτίου 2020.
         
            (3)  Δημοσιεύθηκε στην Επίσημη Εφημερίδα της Ρουμανίας αριθ. 459 της 29ης Μαΐου 2020.
         
            (4)  Δημοσιεύθηκε στην Επίσημη Εφημερίδα της Ρουμανίας αριθ. 720 της 10ης Αυγούστου 2020.
         
            (5)  Όπως προβλέπεται στον «νόμο 6/2020 για τον κρατικό προϋπολογισμό κοινωνικής ασφάλισης του 2020».
         
            (6)  Δημοσιεύθηκε στην Επίσημη Εφημερίδα της Ρουμανίας αριθ. 102 της 11ης Φεβρουαρίου 2020.
         
            (7)  Δημοσιεύθηκε στην Επίσημη Εφημερίδα της Ρουμανίας αριθ. 402 της 15ης Μαΐου 2020.